Asarar alli azargagiyar afatati - Aminiya
Asarar alli azargagiyar afatati
By Dodorido - turakundodo@yahoo.com | Published Date Jan 25, 2019 18:39 PM
Aringizo
Buri’u masu gizo
Bobi ta dandani kudar gizo
Yai mata kurege mai banzo
Burgar Buzuzu bazo-bazo
Kowa ya zo
Baba ne gwarzo
Yai wa mazaje bozo
’Ya’ya a bara bwazo
Tunzurar miyagu ta furzo
Mun ga jagaliyar yawa
Sullutu mai sowa
Kyakkewar darawa
Dabarbarun dimuwa
Fuffukan fankan fayakau
Ga shi can sakayau
A tuntubi ganau da jiyau
Rayuwarsa bayau-bayau
Yana nan jiya i-yau
Tsohuwa na taba alli
Tai kadin zare sili-sili
Afatati mai hargitsa bulli
Azargagiya asarar alli
Jirkicewar rashin fasali
Bundunbalar kusu
Mugu mai yawan musu
Ka dai huda asusu
An mashe da kowa sususu
Tufkarka tai busu-busu
Wawurar waskon waku
Wulbitawar akwaku
Wuntsilagudi-gudin iya taku
Wautar watangaririyar duku-duku
Waskiyar watsattsaken tsurku
Baragurbi dan gwanjo
Jigon jan ragamar ajo
Baban rawar banjo
Mai gayaunar Otawa Baba-Ojo
Burinsa gwabje su gwarjo
Murdiyar modi
Muba-mubin murde-murden murdi
Mai bikin gayyar sodi
Mai kantu soyayyen ridi
Rudun rubdugu
Rarewar kamun bugu
Burgar shan bugu
Ranar dama-damar dungu
Rangajin rawar burungu
Kalar Kadar kadi
Kada kuntukun kidi
Karime-karimen kanwar kudi
Karambanin kaudi
Katantawar karkarwar kodi
Hargowar hargitsi
Motsin matsi
Tsuwwa tsiyataku tsi-tsi
Yunburin yamutsi
An dai yi uwar-watsi
Zabarin zakwadi
Zumun zumudi
Sunkutar samarin sididin sodi
Turancin taune-taunen tandi
Botoromin baudi
Baba-Ojo mai gararumar garkar gayaunar Otawa ya yi saba da munanan zare, inda ya kai wa Baban-burin-huriyya rubdugun hare-hare, daidai sa’in da ake tunkarar zababbakar zabukan dubu baramin lauje da sili da manuniyar basa. Wannan dai ba wani sabon lamari ba ne, domin ya saba tsuwurwurta irin wannan kwakyariya, wadda a daidai wannan gaba aka hange ta tamfar ASARAR ALLI AZARGAGIYAR AFATATI.
Haurobiyawa, wai bushiya ce za ta yi wa kunkuru bafa, domin shi mai bahaya a dubara ba lallai ne ya nusar da wani muhimmancin tsarkake mabubbugar kashi da kafar tsula fitsari ba. Mai gararumar garkar gayaunar Otawa ya jefa azargagiyar zargi kan cewa Baban-burin-huriyya na yunburin yi wa kansa aringizon buri’u, kuma shi mai KAMA-KARYA ne, kodayake dai bai dara Baba-Ojo a wajen KAMA-KARYA TAUNA CINYE KA HADIDIYE ba, wato lamarin ya yi ta tsuwurwurtawa a tsawon wa’adin mulkin mulaka’u na jam’iyya mai danboto da sanda jirge. Al’umma na sane da tabargazar GWANJON DAKAN-DAKA, SHIBAR-DAKA, TANKADEN BAKIN GADO, shirin da ya bai wa Baba-Ojo damar dama-damar damalmala dukiya da danniya. Shi kuwa Banen Baba-Ojo ya duma wasoso a kadarorin basar nan, har ya samu ya yi na kansa; kodayake dai wasu na wassafa cewa a zamanin da yake bwadago a hukumar tabaita fasa-bwauri ya dan dumbuzo badago, ya bar talakawa suna da kwado da jibon mandabo a dan bobo, har da masu mabobo.
A tattara tsintsiyar kwakwa da ’yar laushi a yi ta shara. Kuma a daukacin batutuwan ingarman barfe barafan tititin tarragon layin dogo, ba tare da bata lokacin wulwulawar hannayen agogo ba, na yi alwashin aron bakinku in ci muku albasa mai lawashi, a rage fushi, domin fafutika ce babu fashi. Fatanmu dai ka da jikin kowa ya yi yaushi, sai ma dai tumbi ya dauka tuntum da zarar kowa ya boshi.
’Yan jagaliya na kai naushi da gudumar kaushi, ga bakinsu na ta bashi-bashi, suna ta furta batutuwa da jifar mashi, wai su ga fitattun ’yan fashi. Sannanen lamari ne dai KWASHI-KWARAF da yi wa lalitar basa BARBAF, inda aka wawushe komai KAKAF, masu fashi da mubami ne suka tsuwurwurtata son ransu a zamanin jan ragamar mai danboto da sanda jirge. An dai dauki tsawon lokaci ana ta jirga al’umma.
’Yan makaranta, a yi hattara ka da TSOHON TSULA ya sha al’umma da BASILLA ga BANZAR BAZARA. Ba boyayyen batu ba ne in an yi la’akari da dimbin damin dukiyar da Baba-Ojo da banensa suka wawure, tun farko dawowar tafarkin DAMON-KURAR-DIYYA, al’amarin da ya ba su damar juya akalar dama-damar wasan Samson-siya-siya da gwara burungun talakawa su yi ta sa-in-sa, yayin da su kuwa suka yi ta handame:
GAMI DA MASA
GA WASA-WASA
ZUBE A KWANON TASA
SUKAI TA TAFKA TA’ASA
SUKA HANA ’YAN BASA SU KWASA
Kai su Baba-Ojo an WARWASA
To JIKI DAI MAGAYI BANKAR BUBIN DAN KORAU. Duk wanda ya zabo wa al’umma baragurbi, tabbas ya budo tabargaza babi-babi. Haurobiyawa da muguwar rawa gwamma bin tashi. Mai-duka dai Ya raba mu da ’yan fashi, su kuwa sai sun ci karo da karnai masu haushi.
Lallai mu yi karatun ta-natsu, mu bugi aura mu byale taiki, don gudun kada ai mana tutsu. Haurobiyawa kowa ya natsu babu mutsu-mutsu, kyawawan ayyuka muke hanboron ganin sun baibaye basa, sun warwatsu.